འདི་ལྟར་བདེན་པ་བོན་གྱི་བྱིན་རླབས་དང་སྐྱབས་ཡུལ་གོང་མ་རྣམ་གྱི་མཛུབ་སྟོན་འོག་གཡུང་དྲུང་སྤུན་གྲོགས་དག་གི་སྡོང་གྲོགས་ལ་བརྟེན་ནས་ད་ལམ་འགྲོ་བའི་འདྲེན་པ་ཆེན་པོ་བསྐལ་བ་བཟང་བོ་སངས་རྒྱས་སྟོང་རྩ་གཉིས་ལས་ཚེ་ལོ་བརྒྱ་བའི་ཚེ་དམིགས་ལ་གདུལ་དཀའི་འགྲོ་བ་འདུལ་བའི་དོན་དུ་སྔོན་སློབ་པ་ལམ་གྱི་སྐབས་སུ་སྨོན་ལམ་དང་སེམས་བསྐྱེད་ཀྱི་རྨང་བཏབས་པ་བཞིན་དམུ་རིགས་གཤེན་གྱི་རྒྱུད་འཛིན་ཡབ་རྒྱལ་བོན་ཐོད་དཀར་གྱི་སྲས་སུ་སྐུ་སྐྱེ་བ་མི་རུ་བཞེས་ནས་བསྟན་འགྲོའི་དོན་དུ་མཛད་པ་ཨུཏྤལ་འདབ་ཕྲེང་ཕྱོགས་བཅུ་ཀུན་ཏུ་རྒྱས་ཞིང་གཞན་ཕན་ཐུགས་སྟོབས་ཀྱི་ཟླ་བའི་ཆ་ཤས་ཡོངས་སུ་རྫོགས་པ་བདག་ཅག་གི་སྟོན་པ་རྣམ་འདྲེན་བརྒྱད་པ་རྒྱལ་བ་གཤེན་རབ་མི་བོ་ཀུན་ལས་རྣམ་པར་རྒྱལ་པ་དེ་ཉིད་ཀྱི་རྣམ་ཐར་རྒྱས་པ་མདོ་དྲི་མེད་གཟི་བརྗིད་རིན་པོ་ཆེ་དཔར་བསྐྲུན་ཞུས་ཐུབ་པ་བྱུང་བ་རང་ཅག་ཀུན་ཀྱི་ཐར་བ་དགེ་བའི་རྒྱུ་རླབས་པོ་ཆེ་ཞིག་བསགས་ཐུབ་སོང་སྙམ་ནས་དགའ་དད་སྤྲོ་གསུམ་འཕེལ་གྱི་ཡོད།